Hoekom moet ons altyd tot Nieu-Seeland opsien?Die Suid-Afrikaanse Rugbyunie sal op 1 April (van alle dae) die nuwe Springbokafrigter aanwys. Dis vyf maande nadat die Bokke van die Wêreldbekertoernooi af uit Engeland teruggekeer het en die gety teen Heyneke Meyer gedraai het. Ek kan nie verstaan waarom die rugbybase so getalm het met die nuwe aanstelling nie, want dit was mos van die begin af duidelik dat Allister Coetzee in die wedloop sou wees en een van die min kandidate wat aan die vereistes van die pos voldoen. Vergelyk dit met die soeke van die Highlanders na `n nuwe afrigter vir hul Superrugby-span. Die gewese All Black-flank en huidige afrigter, Jamie Joseph, is `n paar weke gelede as Japan se nuwe afrigter aangewys en van toe af was die wiele aan die rol. Die Superreeks gee eers aan die einde van Augustus sy laaste stuiptrekkings, maar die Highlanders-raad EN die Nieu-Seelandse Rugbyunie sal betrokke wees by die aanstelling van die nuwe afrigter voor die einde van die seisoen. Die Highlanders gaan die net wyd span noudat die Japanse seisoen verby is en die seisoen in die Noordelike Halfrond ook sy einde nader. Die name van Robbie Deans en Tony Brown is reeds in die hoed gegooi, en wees maar verseker daar sal baie groot belangstelling wees. Hoekom? Want Otago (Highlanders) is een van die voedergebiede van Nieu-Seelandse rugby. Dis vanwaar die nuwe opkomende ster van Nieu-Seelandse rugby, Damian McKenzie, oorspronklik vandaan kom. Dis waar Aaron en Ben Smith, Malakai Fekitoa, Lima Sopoaga, Patrick Osborne en Waisake Naholo geslyp word om die skoene van Ma’a Nonu, Conrad Smith en Dan Carter vol te staan. Die Otago-rugbyunie, nadat hy drie jaar lank `n wins gemaak het, is weer in die rooi met `n verlies van 162 000 Nieu-Seelandse dollar (sowat R1,6 miljoen) omdat die unie nie `n toets aangebied het nie. Die ekonomie in dié streek trek swaar, dis nie maklik om borgskappe te bekom nie, en die Nieu-Seelandse Rugbyunie het verlede jaar die unie met meer as R11 miljoen ondersteun. Dis in die belang van Nieu-Seelandse rugby, dis belangrik om goed in die Superreeks te vaar, dis belangrik om toe te sien dat die All Blacks die wêreld se beste span bly.